นักวิจัยอเมริกันพัฒนาเทคนิคใหม่เพื่อแก้ปัญหาการมีบุตรยากหลังจากทดลองในห้องแล็ป
นักวิจัยอเมริกันหวังว่าในอนาคตจะสามารถช่วยผู้หญิงที่มีบุตรยากให้ตั้งครรภ์ได้โดยใช้ไข่ของตนเอง
คุณแอนโตนี่ อัททาลา ผู้อำนวยการสถาบันเวชศาสตร์ฟื้นฟู Wake Forest Institute ในรัฐนอร์ทแคโรไลน่า กล่าวว่า อาการบกพร่องของรังไข่ในการผลิตฮอร์โมนนี้มักพบบ่อยในหญิงที่อายุมากขึ้นในวัยก่อนหมดประจำเดือน ผู้เชี่ยวชาญอเมริกันอธิบายว่าเมื่อคนเราอายุมากขึ้น ศักยภาพของร่างกายในการมีบุตรลดน้อยลงเรื่อยๆ เขากล่าวว่าหลังจากอายุครบสามสิบปี ความสามารถในการมีบุตรลดลงอย่างมาก และเมื่ออายุมากกว่าสี่สิบปี ก็ยิ่งตั้งครรภ์ได้ยากขึ้น เขาบอกว่่า การมีบุตรยากนี้เกิดจากคุณภาพของไข่ที่รังไข่ผลิตได้ มีผู้หญิงอย่างน้อยสิบเปอร์เซ็นต์ที่พบว่าตนตั้งครรภ์ยากในช่วงหนึ่งปีที่ผ่านมา หากไม่สามารถมีบุตรได้นานกว่าหนึ่งปีจะถือว่าเป็นภาวะมีบุตรยาก คุณอัททาลาและทีมงานวิจัยได้ศึกษาทดลองเรื่องนี้ในหนูทดลอง ด้วยการกระตุ้นให้หนูผลิตไข่ที่ยังไม่โตเต็มที่จากเซลรังไข่ ไข่ที่หนูผลิตได้นี้มีอายุเทียบเท่ากับไข่จากรังไข่จากหญิงวัย 25 ปี ทีมนักวิจัยทำการแช่เซลจากรังไข่หนูทดลองนานหนึ่งสัปดาห์ในสารเคมีที่ช่วยเสริมสร้างการเจริญเติบโต แล้วนำเซลไปวางไว้ใต้ฝาครอบทำำจากเจล เพื่อให้เซลโตได้สามมิติแทนที่จะโตแบบชั้นเดียว สามสัปดาห์หลังจากนั้น ทีมนักวิจัยทำการทดสอบไข่ที่ยังไม่โตเต็มที่ว่ามีการเจริญเติบโตอย่างไร มีการผลิตฮอร์โมนมากน้อยแค่ไหนและความสามารถในการถ่ายทอดลักษณะยีนดีมากน้อยแค่ไหน คุณอัททาลากล่าวว่าไข่อ่อนจากรังไข่หนูทดลองผลิตฮอร์โมนรังไข่เหมือนกับที่พบในไข่ปกติในระยะเริ่มต้นหัวหน้าทีมวิจัยกล่าวว่าการวิจัยครั้งนี้ยังอยู่ในระยะเริ่มต้นเท่านั้นแต่ได้แสดงให้เห็นแล้วว่าหากมีการนำเซลไข่มาพัฒนาให้เติบโตต่อไป ไข่อ่อนสามารถเติบโตและเเข็งแรงมากขึ้นถึงระดับหนึ่ง ผู้เชี่ยวชาญกล่าวว่าขั้นต่อไป ทีมนักวิจัยจะทดลองหาทางดึงเอาไข่ที่แข็งแรงจากเซลในรังไข่ผู้หญิง ทีมวิจัยวางแผนใช้เทคนิคการทำเด็กหลอดแก้ว ที่ใช้เชื้อเสปิร์มจากฝ่ายพ่อผสมผสมกับไข่จากฝ่ายแม่ แล้วนำไข่ที่ได้รับการปฏิสนธิแล้วฉีดกลับเข้าไปในมดลูกของฝ่ายแม่เพื่อให้เจริญเติบโตเป็นทารกในครรภ์ได้ตามปกติ